Riksadvokatembetet

Riksadvokat Tor-Aksel Busch

Postboks 8200 Dep.

0030 Oslo

20.12.2011

Vår referanse: 11-765

## Prioritering ved straffesaksbehandlingen i politiet og påtalemyndigheten - vern for journalister og redaktører mot trusler

Norsk Redaktørforening (NR) og Norsk Journalistlag (NJ) viser til vårt fellesbrev av 31. januar 2011, samt Riksadvokatens svarbrev av 9. mars i år, om å sette trusler mot journaliser og redaktører på «prioriteringsliste» ved iverksettelse og gjennomføring av etterforskning (deres referanse: Ra 11-79 HST/jaa 443.3).

Dessverre kom vårt fellesbrev for sent i forhold til å få innarbeidet dette i Riks-advokatens mål- og prioriteringsrundskriv for 2011. Siden problemet er minst like stort når vi nå går inn i et nytt år, ønsker vi igjen å komme med samme oppfordring for liknende «prioriteringsliste» for 2012.

I følge den internasjonale presseorganisasjonen International News Safety Institute (INSI) er foreløpig 116 journalister og mediefolk drept i løpet av året som har gått. UNESCO skal i mars 2012 behandle utkast til FNs «Plan of Action on the Safety of Journalists». Vår erfaring her i landet er at trusler mot pressefolk stadig er stigende. I året som har gått har vi flere eksempler på dette innenfor journalistikk om høyreekstreme, kriminelle mc-miljøer, forbrukertester, hvitvasking og økonomisk kriminalitet.


Et konkret eksempel fra året som har gått, er de alvorlige truslene redaksjonen i Drammens Tidende, og særlig en kvinnelig journalist, har vært utsatt for etter å ha omtalt en anonymisert manns kriminelle handlinger mens han i juli 2011 var på frifot i ti dager. Hans far var allerede i august 2010 blitt anmeldt for trakassering av redaksjonen, men det var først da han truet journalisten som hadde byline på den omtalte saken, at politiet grep inn. Truslene bestod blant annet av sms’er om voldtekt og voldsbruk. Påtalemyndigheten nedla mannen besøksforbud etter straffeprosess-loven § 222a) først 13. oktober i år. Da hadde det gått så langt at den kvinnelige journalisten hadde blant annet fått seg alarm, vært hos psykolog og fjernet navnet på ringeklokken sin.

Et annet eksempel er Aust-Agder tingretts dom av 5. august i år (saksnr. 11-073430MED-AUAG) om telefontrusler mot tidligere redaktør av Frolendingen. Tingretten kom til at truslene om å drepe den tidligere redaktøren fordi han ikke ville publisere sakene som mannen hadde tipset avisen om, ikke var skikket til å fremkalle alvorlig frykt. Dette skyldtes blant annet at retten la til grunn at mannen hadde en «omgangstone som både var noe kverulerende og aggressiv». Derimot ble mannen dømt for overtredelse av straffeloven § 390a) til en bot på 8.000 kroner.

Når Høyesterett for eksempel i Rt 2002 side 1202 og Rt 2002 side 1217, av hensyn til pressefriheten og demokratiutviklingen, straffeskjerper straffeutmålingen ved slike trusler (jf. vårt tidligere fellesbrev ), ber vi om at dette også gjenspeiles i Riks-advokatens prioritering for straffesaksbehandlingen i politiet og påtalemyndigheten.

Med vennlig hilsen

for Norsk Redaktørforening for Norsk Journalistlag

Arne Jensen Ina Lindahl Nyrud

*ass. generalsekretær advokat*